
                                                             AVIZ

asupra propunerii legislative pentru despăgubirea cetăţenilor României, pentru capitalul trecut, prin Legea 15/1990, din proprietatea lor comună 
în proprietatea statului român
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru despăgubirea cetăţenilor României, pentru capitalul trecut, prin Legea 15/1990, din proprietatea lor comună în proprietatea statului român, trimisă cu adresa nr. Pl-x 815 din 29 noiembrie 2010, înregistrată sub nr. 21/356 din 2 decembrie  2010. 
  Senatul, în calitate de primă Cameră sesizată, a respins iniţiativa legislativă în şedinţa din 24 noiembrie 2010.
Conform prevederilor art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din  14 decembrie 2010.

    Membrii Comisiei au examinat propunerea legislativă supusă avizării, expunerea de motive, avizul negativ al Consiliului Legislativ, trimis cu adresa            nr. 912 din 15 iulie 2010 şi  punctul de vedere al Guvernului transmis cu adresa  nr. 2458 din 24 septembrie 2010 prin care nu susţine adoptarea acestei iniţiative legislative.
      Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât prin prevederile Ordonanţei de urgenţă a Guvernului nr. 64/2007 privind datoria publică, cu modificările şi completările ulterioare, Guvernul este autorizat să angajeze în numele şi contul statului obligaţii de natura datoriei publice guvernamentale numai prin Ministerul Finanţelor Publice, în următoarele scopuri: finanţarea deficitului bugetului de stat, finanţarea temporară a deficitelor din anii precedenţi ale bugetului asigurărilor sociale de stat, finanţarea deficitelor temporare ale bugetului de stat şi bugetului asigurărilor sociale de stat din exerciţiul curent, refinanţarea şi rambursarea anticipată a datoriei publice guvernamentale, menţinerea în permanenţă a unui sold corespunzător în contul general al Trezoreriei Statului, sau finanţarea, pe bază de lege, a unor programe/proiecte sau a altor necesităţi prioritare pentru economia românească.

 De asemenea, este necesară reconsiderarea surselor din care urmează să fie constituit „Fondul Naţional pentru Despăgubiri şi Investiţii’’, astfel încât aceste surse să fie existente în momentul intrării în vigoare a legii şi să nu fie constituite ulterior intrării în vigoare a acesteia.
  Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi,                   avizarea negativă a propunerii legislative.

În raport cu obiectul şi conţinutul său, iniţiativa legislativă face parte din categoria legilor organice.

